Obavijest o predstojećim izborima predstavnika radnika i Objava prijedloga za izbor predstavnika radnika u Školski odbor

Poštovane kolegice i kolege,

 Budući da je 30. ožujka 2017. godine održana 1. konstituirajuća sjednica aktualnog saziva Školskog odbora te da mandat članovima Odbora prestaje 29. ožujka ove godine, ovim putem Vas obavještavamo da Hotelijersko-turistička škola, u skladu sa zakonskim i statutarnim obvezama, pokreće postupak izbora, odnosno imenovanja članova Školskog odbora.

Sukladno čl. 119. Zakona o odgoju i obrazovanju u osnovnoj i srednjoj školi (NN 87/08, 86/09., 92/10., 105/10., 90/11., 5/12., 16/12., 86/12., 126/12., 94/13., 152/14., 07/17., 68/18, 89/19 i 64/20) i čl. \_\_\_ Statuta naše Škole, Školski odbor ima sedam članova, od kojih tri člana imenuje osnivač (Grad Zagreb), Vijeće roditelja jednog člana, Nastavničko vijeće dva člana, dok Skup radnika imenuje jednog člana - predstavnika radnika.

Što se tiče **predstavnika radnika**, njega bira i razrješuje radničko vijeće, a ako radničko vijeće nije utemeljeno, imenuju ga i opozivaju radnici neposrednim i tajnim glasovanjem, na način propisan Zakonom o radu (NN 93/14, 127/17 i 98/19) za izbor radničkog vijeća koje ima samo jednog člana., primjenjujući pritom odredbe Pravilnika o postupku izbora radničkog vijeća (NN 03/16, 52/17 i 138/20).

**Prikaz postupka izbora člana Školskog odbora kao predstavnika radnika**

Prijedlog za izbor predstavnika radnika u školski odbor mogu podnijeti u pisanom obliku sindikati koji u školskoj ustanovi imaju svoje članove ili najmanje dvadeset posto radnika zaposlenih u školskoj ustanovi.

Svaki predlagatelj koji će podnijeti listu kandidata, radi formiranja izbornog odbora, u roku od pet radnih dana od dana objavljivanja predlaže u pisanom obliku svog člana i njegovog zamjenika u izborni odbor. Predlagatelj je obvezan dostaviti prijedlog ravnatelju školske ustanove i sindikatima koji imaju članove u školskoj ustanovi (*prijedlog mora sadržavati imena, prezimena, osobne identifikacijske brojeve i potpise tih radnika*).

Skup radnika u ime predlagatelja saziva, uz prethodno savjetovanje s ravnateljem školske ustanove o vremenu i mjestu održavanja, u ime podnositelja prijedloga njegov potpisnik. **Na skupu se utvrđuju uvjeti za izbor člana školskog odbora predstavnika radnika i imenuje izborni odbor.** **Skup se saziva najranije petnaest dana od dana objave prijedloga za izbor predstavnika radnika u školskom odboru**. Radi formiranja izbornog odbora na skupu radnika svog člana i njegovog zamjenika u izbornom odboru predlaže predlagatelj liste jednog kandidata. Predsjedatelj skupa radnika je potpisnik predlagatelja koji i potpisuje zapisnik sa skupa radnika i objavljuje ga na oglasnoj ploči školske ustanove.

Odluku o provođenju izbora za predstavnika radnika u školski odbor donosi izborni odbor u roku od pet radnih dana od dana imenovanja na skupu radnika.

Prvu sjednicu izbornog odbora saziva član izbornog odbora imenovan od strane predlagatelja.

Odlukom o provođenju izbora za predstavnika radnika u školski odbor određuje se vrijeme i mjesto glasovanja (dan, sat, prostorija), rok od pet radnih dana za podnošenje liste jednog kandidata za člana školskog odbora predstavnika radnika.

U odluci se obavještavaju radnici koji na dan glasovanja neće biti na radu u školskoj ustanovi da mogu izbornom odboru najkasnije pet radnih dana prije glasovanja podnijeti zahtjev da im se uruči glasački listić i omotnica da mogu glasovati putem pošte. Idućeg radnog dana od dana donošenja odluka o provođenju glasovanja dostavlja se ravnatelju školske ustanove i objavljuje na oglasnoj ploči.

Predlagatelj liste kandidata za člana školskog odbora predstavnika radnika može biti sindikat, više sindikata zajedno koji imaju članove zaposlene u školskoj ustanovi i svaka skupina od najmanje dvadeset posto radnika.

Na svakoj listi predlaže se jedan kandidat.

Uz listu prilaže se izjava o pristanku u uvrštenje u listu kandidata za predstavnika radnika u školski odbor.

Izborni odbor izrađuje i objavljuje popis birača na oglasnoj ploči školske ustanove. Svaki radnik ima pravo u roku od tri radna dana od dana objavljivanja popisa podnijeti izbornom odboru prigovor na popis birača. Izborni odbor obvezan je odlučiti o prijavi nepravilnosti u roku od tri radna dana od dana dostave prijave te svoju odluku dostaviti podnositelju prijave.

Što se tiče samog glasovanja, glasovanje je valjano ako je glasovalo najmanje jedna trećina radnika školske ustanove s biračkim pravom. Potom se zapisnik o prethodnim rezultatima izbora za predstavnika radnika u školski odbor stavlja se na oglasnu ploču školske ustanove. Zapisnik o konačnim rezultatima izbora za predstavnika radnika u školski odbor objavljuje se na oglasnoj ploči po proteku roka od tri radna dana za podnošenje prigovora o nepravilnostima u izbornom postupku.

Što se tiče izbora, odnosno imenovanja preostalih članova Vijeća, intencija je da se zbog razloga praktičnosti, ali i izvanrednih epidemioloških uvjeta, sjednica Nastavničkog vijeća održi isti dan kad i sjednica Skupa radnika na kojoj će se imenovati Izborni odbor; što se tiče sjednice Vijeća roditelja, također bi bilo svrsihodno održati je tijekom istog radnog dana. Nadalje, tijekom današnjeg dana poslan je dopis nadležnom Gradskom uredu s obaviješću da se mandat aktualnog sastava Školskog odbora bliži kraju, uz istovremeni zahtjev da osnivač (Grad Zagreb) na vrijeme imenuje tri člana na temelju zakonskih ovlaštenja.

***Kratki hodogram, uz isticanje rokova:***

1.) Svaki predlagatelj koji će podnijeti listu kandidata, radi formiranja izbornog odbora, u roku od pet radnih dana od dana objavljivanja predlaže u pisanom obliku svog člana i njegovog zamjenika u izborni odbor.

2.) Skup radnika u ime predlagatelja saziva, uz prethodno savjetovanje s ravnateljem školske ustanove o vremenu i mjestu održavanja, u ime podnositelja prijedloga njegov potpisnik; Skup se saziva **najranije petnaest dana** od dana objave prijedloga za izbor predstavnika radnika u školskom odboru. Na skupu se imenuje Izborni odbor.

**3.)** Izborni odbor donosi Odluku o provođenju izbora za predstavnika radnika u školski odbor **u roku od pet radnih dana** od dana imenovanja na Skupu radnika; u samoj Odluci određuje se vrijeme i mjesto glasovanja i **rok od pet radnih dana** za podnošenje liste jednog kandidata za člana školskog odbora predstavnika radnika. **S**vaki radnik ima pravo **u roku od tri radna dana** od dana objavljivanja popisa podnijeti izbornom odboru prigovor na popis birača. Izborni odbor obvezan je odlučiti o prijavi nepravilnosti **u roku od tri radna dana** od dana dostave prijave te svoju odluku dostaviti podnositelju prijave.

4.) Nakon provedenog glasovanja izrađuje se Zapisnik o konačnim rezultatima izbora za predstavnika radnika u školski odbor, koji se potom objavljuje se na oglasnoj ploči **po proteku roka od tri radna dana** za podnošenje prigovora o nepravilnostima u izbornom postupku.

U privitku Vam dostavljam svu relevantnu dokumentaciju, odnosno obrasce koje je potrebno ispuniti kako bismo ispunili sve proceduralne uvjete ispravnosti provođenja izbora/imenovanja članova Školskog odbora.

S poštovanjem,

Mirko Lukić, tajnik Hotelijersko-turističke škole u Zagrebu

kontakt broj: 092/1766 219